এই বড়দিনে উৎসবের উষ্ণতা বাড়াতে ভরসা রাখুন লালে

ওয়েব ডেস্ক: বড়দিন (Christmas 2025) মানেই লাল রং (Red)। সারা বছর লাল এড়িয়ে চললেও, ক্রিসমাস এলেই যেন এই রংটাই হয়ে ওঠে উৎসবের মুড। আলো, জিঙ্গেল আর আনন্দের রাতে বন্ধুবান্ধব কিংবা পরিবারের সঙ্গে উদ্‌যাপনের পরিকল্পনায় তাই লাল রঙের পোশাকই থাকে প্রথম পছন্দে। কিন্তু চেনা ছকের বাইরে গিয়ে বড়দিনে কীভাবে সাজবেন? সেই হদিস দিচ্ছেন বলিউডের (Bollywood) নায়িকারা।

সুহানা খানের মতো গাঢ় লালে গ্ল্যামারাস লুক

‘মধ্যপ্রদেশ’ নিয়ে যদি বিশেষ মাথাব্যথা না থাকে, তা হলে সুহানা খানের স্টাইল অনুসরণ করতেই পারেন। গাঢ় লাল রঙের ঝিকমিকে বডিকন গাউন আওয়ারগ্লাস ফিগারে দারুণ মানায়। প্লাঞ্জিং নেকলাইন আর নুড্‌ল স্ট্র্যাপের এই পোশাক রাতের পার্টির জন্য যথেষ্ট গ্ল্যামারাস। ঠান্ডা একটু বেশি লাগলে উপর থেকে কালো চামড়ার ট্রেঞ্চ কোট বা ক্রপড জ্যাকেট চাপিয়ে নিলেই লুক হবে সম্পূর্ণ।

আরও পড়ুন: রংবেরঙে বড়দিন! এবারের ক্রিসমাসে বানিয়ে ফেলুন হরেক রঙিন কেক

অনন্যা পাণ্ডের ছকভাঙা লাল সেট

এ বার বড়দিনে একেবারে অন্যরকম সাজ চান? তা হলে অনন্যা পাণ্ডের লাল টপ-ট্রাউজ়ার্স সেট হতে পারে আদর্শ। ব্যাটো নেকলাইন-যুক্ত সাটিন টপ আর মানানসই ট্রাউজ়ার্স রাতের জমকালো পার্টিতে নজর কাড়বে। কানে একজোড়া স্টেটমেন্ট দুল, পায়ে স্টিলেটো আর ন্যুড মেকআপ—এই সাজে থাকলে আলাদা করে চোখে পড়বেন।

তৃপ্তি ডিমরির মতো ফিগার-হাগিং লাল পোশাক

ক্রিসমাসের রাত আরও একটু উষ্ণ করে তুলতে চাইলে ভরসা রাখতেই পারেন অভিনেত্রী তৃপ্তি ডিমরির লুকের উপর। লাল রঙের ফিগার-হাগিং, হাতকাটা, হাঁটুঝুলের হল্টারনেক পোশাকের সঙ্গে স্টিলেটো—এই কম্বিনেশন কখনও ভুল হয় না। সোনালি দুল, হালকা মেকআপ আর গ্লজ়ি লিপ সাজে এনে দেবে বাড়তি আকর্ষণ। শীত লাগলে সঙ্গে রাখতে পারেন একটি লং কোট।

প্রিয়ঙ্কা চোপড়ার মতো সাহসী মিক্স অ্যান্ড ম্যাচ

ছকভাঙা পোশাক মানেই প্রিয়ঙ্কা চোপড়া। বড়দিনের সন্ধ্যায় আপনিও চাইলে সেই সাহসী স্টাইল বেছে নিতে পারেন। লাল ওভারসাইজ়ড শার্টের সঙ্গে সাইড স্লিট লং স্কার্ট—মনোটনি কাটাতে গলায় কালো টাই বা বো। পায়ে কালো পয়েন্টেড হিল, ঠোঁটে গাঢ় লাল লিপস্টিক, স্মোকি আইজ় আর মেসি বান—এই সাজেই ধরা দিন ক্রিসমাস পার্টিতে।

কিয়ারা আডবাণীর অফিস-টু-পার্টি লুক

অফিস থেকে সোজা পার্টি? পোশাক বদলানোর সময় নেই? সমস্যা নেই। কিয়ারা আডবাণীর মতো গাঢ় লাল ডবল-ব্রেস্টেড ব্লেজ়ার আর মিনি স্কার্টে অনায়াসেই সামলাতে পারেন অফিস আর উদ্‌যাপন—দু’টোই। ব্লেজ়ারের হাতায় লাল গোলাপের ডিটেল, কানে সোনালি হুপ, পায়ে লাল স্টিলেটো—এই সাজে পার্টিতে পৌঁছনোর আগে চুলে লাল ফিতে দিয়ে তৈরি একটি গোলাপ আটকে নিলেই লুক সম্পূর্ণ।